"Remarkably well-prepared". Kliem Jean Claude Juncker, il-President tal-Kummissjoni Ewropea, wara laqgħa li nżammet bejn il-Kabinett tal-Ministri Maltin u l-Kulleġġ tal-Kummissarji Ewropej bi tħejjija għall-Presidenza Ewropea Maltija li se tibda fil-bidu tas-sena 2017. Kliem ta' fiduċja f'Malta, l-iżgħar pajjiż tal-Unjoni Ewropea, iżda pajjiż li għandu ambizzjonijiet ferm akbar mill-kobor ġeografiku tiegħu. Fiduċja li mhux biss ġejja mill-Istituzzjonijiet Ewropej, mhux biss mill-Aġenziji ta' Kreditu u minn investituri li ma jħarsu lejn wiċċ ħadd, li m'għandhom minn ħadd, li jħarsu biss b'mod oġġettiv, iżda fiduċja li ġejja min-nies. Il-familji Maltin u Għawdxin u n-negozji jafu li għalkemm għad fadal xi jsir, xorta waħda jafdaw lil dan il-Gvern, għax hemm pjan, pjan li bih jafu fejn iridu naslu. Kliem Jean Claude Juncker, li ġej mill-Partit Popolari Ewropew, l-istess Partit li miegħu hemm affiljat il-Partit Nazzjonalista ta' Simon Busuttil, inissel u jikkonferma mhux biss il-fiduċja fil-Gvern ta' Joseph Muscat u fil-pajjiż b'mod inġenerali, mhux biss jafferma r-relazzjonijiet eċċellenti u r-rispett li dan il-Gvern għandu mal-qalba tal-Kummissjoni, iżda fuq kollox ixejjen għalkollox il-kritika distruttiva u negattiva tal-Oppożizzjoni Nazzjonalista. David Casa ddikjara f'Awwissu 2016 li t-tħejjijiet għall-Presidenza Ewropea 2017 kienu dilettanteski. Xahar wara qal li l-Gvern qed jimmina l-Presidenza ta' Malta. Illum, Juncker, li bħalu ġej mill-PPE, qal bil-pulit li kien qed jgħid il-ħmerijiet. L-istess Casa kien qal fuq l-istazzjon nazzjonali li kien se jappoġġja l-kandidatura ta' Leo Brincat għall-Qorti Ewropea tal-Awdituri, dikjarazzjoni li kien għamel fuq il-programm Xarabank, iżda kulħadd jaf x'ġara wara. Filwaqt li l-Oppożizzjoni qed tagħmel minn kollox biex tipprova titfa' dell ikrah fuq il-Presidenza, għax mingħaliha li se tipprova tagħti xi gambetta lill-Gvern, min verament qed jissorvelja x-xogħol li qed isir qed ifaħħar il-preparazzjonijiet li qed isiru. Naturalment, dan ma tantx niżel tajjeb ma' dawk f'Tal-Pietà li fid-29 ta' Frar qablu f'laqgħa interna li jagħmlu kemm jista' jkun ħsara lill-pajjiżna barra minn Malta. Għax fi kliemhom b'hekk biss jista' jmajna xi ftit ir-ritmu ekonomiku li qbadna. Però sa issa, għalkemm xi girfa 'l hemm u 'l hawn jaf iħallu, il-pjan tagħhom ma ħadimx. U maħruqin b'dan spiċċaw jużaw lill-bloggers tagħhom biex saħansitra għajru lil Juncker sakranazz. Juncker tkellem ukoll fuq il-fatt li huwa jinsab ċert li mhux biss il-preparazzjonijiet qed isiru sew, iżda li effettivament il-Presidenza Maltija se twassal għal titjib fl-aġenda Ewropea, diskussjonijiet li mistennija jsiru fuq l-immigrazzjoni, il-politika barranija tal-UE u l-qgħad fost iż-żgħażagħ fost temi oħrajn. Il-fiduċja iżda tmur lil hinn ukoll minn dak li qal Juncker, hekk kif din il-ġimgħa wkoll kien approvat il-baġit imressaq mill-Gvern Laburista ftit tal-ġimgħat ilu, baġit imballat b'mizuri soċjali li se jgħinu lin-nies li l-aktar li għandhom bżonn għajnuna u attenzjoni, baġit li se jkun qed jgħin biex ikun eradikat il-faqar minn pajjiżna. Il-Kummissjoni ma qalitx lill-Gvern biex jaqta' €40 miljun mill-baġit ippreżentat, mill-edukazzjoni u s-saħħa kif qalet tagħmel lill-Gvern Nazzjonalista, ma daħħlitx lill-pajjiżna fi proċedura ta' defiċit eċessiv għax ma laħaqx mal-miri fiskali li poġġa quddiemu huwa stess kif għamlet lill-Gvern Nazzjonalista, iżda approvat dan il-baġit li se jkun qed jagħmel id-differenza bil-fatti. Illum huwa ċar aktar minn qatt qabel id-differenza bejn min m'għandux xi jgħid ħlief li jkun negattiv u distruttiv u minn verament qed jaħdem u qed inissel l-ottimiżmu mhux biss fost in-nies, iżda anke fost min forsi qabel kien xettiku dwar pajjiżna tant li ma konniex fdati li naslu ekonomikament minħabba deċiżjonijiet żbaljati ta' Gvern preċedenti. Illum hawn il-fiduċja f'Malta u l-Maltin.